**Pályázati Felhívás**

**EIT Digital Summer School 2020 - Támogatási Ösztöndíj**

Az ELTE Innovációs Központ pályázatot hirdet a 2020 nyarán megrendezendő EIT Digital Summer School programon való részvétel támogatására. A felhívás keretében kiválasztásra kerülő **1 fő, kiemelten tehetséges, jelenleg is ELTE-s tanulmányokat folytató informatikus hallgató** részére a nyári iskola **800 EUR** összegű részvételi díját az Innovációs Központ finanszírozza.

A támogatás **egyösszegű ösztöndíjként**, **utófinanszírozás keretében**, Az ELTE Innovációs Ökoszisztémájának fejlesztése az ipari elvárásokkal összhangban” című 2019-1.2.1-EGYETEMI-ÖKO-2019-00004 számú projekt terhére kerül kifizetésre.

**A pályázatra jogosultak köre, feltétételek:**

* informatikai alap-, mester- vagy osztatlan képzésben részt vevő hallgatók (legalább 2 elvégzett félév és aktív hallgatói jogviszony megléte szükséges)
* a szervező EIT Digital által meghatározott, a nyári iskola elvégzéséhez szükséges nyelvtudás

**A pályázás folyamata:**

A program iránt érdeklődő jelentkezőknek **egyrészt jelentkezniük szükséges az EIT Digital Summer School egyik két hetes online képzésére, 2020. június 30-ig**. A meghirdetett kurzusokról további részletek és pontos információk az alábbi honlapon érhetők el: <https://summerschool.eitdigital.eu/>

Emellett a támogatásra pályázóknak a következő dokumentumokat szükséges elküldeniük **angol nyelven** az Innovációs Központ részére elektronikusan (e-mail: innovacio@innovacio.elte.hu) **2020. június 30-ig, pályázat jelleggel** – igazodva a Summer School program által elvárt jelentkezési követelmény rendszerhez:

* szakmai önéletrajz
* motivációs levél
* utolsó 2 félévben teljesített tanulmányi átlagról szóló igazolás vagy annak megfelelő hivatalos alátámasztó dokumentum
* a szervező EIT Digital által meghatározott, a nyári egyetem elvégzéséhez szükséges nyelvtudás szintjének igazolása
* adatkezelési nyilatkozat (melléklet szerint)

A nem a kiírás szerint, vagy a pályázat határidejének lejárta után benyújtott pályázat érvénytelennek minősül és elutasításra kerül. A felhívás keretében hiánypótlásra egy alkalommal, 3 munkanapos határidővel van lehetőség.

**Elbírálás alapelvei:**

A jelentkezés beérkezéséről és az esetleges hiánypótlás szükségességéről az Innovációs Központ minden pályázót e-mailben értesít. Az értékelés (bírálati folyamat) **során szűrő feltétel az EIT Digital nyári iskola programjába való eredményes bekerülés**, melyet a pályázóknak szükséges hitelt érdemlően jelezniük az Innovációs Központ részére.

A nyertes pályázó a Summer School programba bejutott hallgatók közül egy további körben, a **legjobb tanulmányi eredmény** (utolsó 2 félév tanulmányi átlaga) és a **motivációs levélben foglaltak** alapján, az Innovációs Központ által kerül kiválasztásra.

**Eredményhirdetés**:

E-mail értesítés a nyertes pályázó részére, a kiválasztási folyamat lezárultával.

**Felhasználás és lemondás:**

Amennyiben a pályázó az ösztöndíjat nem tudja, vagy nem kívánja a támogatási döntés szerint meghatározott módon igénybe venni, - azonban megtörtént részére a támogatáskifizetés, - úgy az ösztöndíjas köteles a támogatási összeget visszafizetni.

**Beszámolás:**

Pályázó részére elvárás az EIT Digital Summer School program eredményes elvégzése, melyről szóló igazolást (certificate) a kurzus lezárultával szükséges az Innovációs Központ részére elektronikusan megküldeni.

**Adatvédelem:**

Az Innovációs Központ az ösztöndíjpályázatok elbírálásához szükséges adatokat a hatályos adatvédelmi szabályoknak megfelelően kezeli. A pályázó a mellékelt adatkezelési nyilatkozat leadásával beleegyezik személyes adatai a nyilatkozat szerinti kezelésébe.